

VLADA REPUBLIKE HRVATSKE

Zagreb, 14. listopada 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo znanosti i obrazovanja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka za sklapanje Ugovora o zajmu između Republike Hrvatske i Međunarodne banke za obnovu i razvoj za Projekt „Hrvatska: ususret održivom, pravednom i učinkovitom obrazovanju“ |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 7. Zakona o sklapanju i izvršavanju međunarodnih ugovora („Narodne novine“, broj 28/96.), Vlada Republike Hrvatske je na sjednici održanoj \_\_\_\_\_\_\_\_\_\_ 2021. donijela

**O D L U K U**

**o pokretanju postupka za sklapanje Ugovora o zajmu između Republike Hrvatske i Međunarodne banke za obnovu i razvoj za Projekt „Hrvatska: ususret održivom, pravednom i učinkovitom obrazovanju“**

**I.**

Na temelju članka 139. Ustava Republike Hrvatske („Narodne novine“, br. 85/10. - pročišćeni tekst i 5/14. - Odluka Ustavnog suda Republike Hrvatske) pokreće se postupak za sklapanje Ugovora o zajmu između Republike Hrvatske i Međunarodne banke za obnovu i razvoj za Projekt „Hrvatska: Ususret održivom, pravednom i učinkovitom obrazovanju“ (u daljnjem tekstu: Ugovor o zajmu).

**II.**

Republika Hrvatska primljena je u punopravno članstvo Međunarodne banke za obnovu i razvoj (u daljnjem tekstu: IBRD) 25. veljače 1993. IBRD predstavlja značajan izvor strane financijske potpore koja pridonosi ukupnom razvoju Republike Hrvatske. Do danas, s IBRD-om je sklopljeno 66 ugovora za 45 dugoročna javna zajma i 21 zajam uz državno jamstvo, u ukupnom iznosu oko 3,66 milijarde eura, kao i darovnice vrijedne preko 61,02 milijuna eura.

**III.**

Sklapanje Ugovora o zajmu predlaže se radi podrške Republici Hrvatskoj u poboljšanju pravičnosti u obrazovanju uvođenjem modela cjelodnevne nastave i povećanju institucionalne sposobnosti Ministarstva znanosti i obrazovanja za provedbu obrazovnih reformi.

Projekt obuhvaća 3 komponente: Komponenta 1. Više sati za više učenja (3,3 milijuna eura), Komponenta 2. Dizajn i eksperimentalna provedba infrastrukturnih rješenja za cjelodnevnu nastavu (15,7 milijuna eura) i Komponenta 3. Jačanje kapaciteta Ministarstva znanosti i obrazovanja za provedbu reformi (6 milijuna eura).

Ukupna vrijednost predloženog zajma je 25 milijuna eura.

Prvom komponentom poticat će se optimalno korištenje proširenog nastavnog vremena usklađenog s kurikularnom reformom pritom pomažući hrvatskom školskom sustavu da poboljša kvalitetu nastavnih praksi u učionici.

Drugom komponentom financirat će se priprema infrastrukture osnovnih škola koje će provoditi eksperimentalni program cjelodnevne nastave.

Treća komponenta ojačat će kapacitete Ministarstva znanosti i obrazovanja i pružiti izravnu potporu ključnim aspektima provedbe reforme, poput uspostave reformske jedinice u Ministarstvu znanosti i obrazovanja za upravljanje projektima, praćenje, evaluaciju i komunikaciju.

**IV.**

Prihvaća se Nacrt ugovora o zajmu, kao osnova za vođenje pregovora.

Nacrt ugovora o zajmu iz stavka 1. ove točke sastavni je dio ove Odluke.

**V.**

Određuje se izaslanstvo Republike Hrvatske za vođenje pregovora u sljedećem sastavu:

- državni tajnik u Ministarstvu znanosti i obrazovanja, voditelj izaslanstva

- predstavnik Ministarstva znanosti i obrazovanja

- tri predstavnika Ministarstva financija.

Za rad izaslanstva i vođenje pregovora nije potrebno osigurati dodatna financijska sredstva u državnom proračunu Republike Hrvatske.

Ovlašćuje se voditelj izaslanstva da, u ime izaslanstva Republike Hrvatske, potpiše zapisnik s pregovora i ostalu potrebnu dokumentaciju.

**VI.**

Ovlašćuje se potpredsjednik Vlade Republike Hrvatske i ministar financija da, u ime Republike Hrvatske, potpiše Ugovor o zajmu.

**VII.**

Sredstva za otplatu glavnice zajma i plaćanje kamata, koje u ratama dospijevaju dva puta godišnje do 2032., kao i sredstva za plaćanje početne naknade i naknade na neiskorištena sredstva, osiguravaju se u državnom proračunu Republike Hrvatske na pozicijama Ministarstva financija.

**VIII.**

Ugovor o zajmu ne zahtijeva donošenje novih ili izmjenu postojećih zakona, ali podliježe potvrđivanju po članku 18. Zakona o sklapanju i izvršavanju međunarodnih ugovora.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Sklapanje Ugovora o zajmu između Republike Hrvatske i Međunarodne banke za obnovu i razvoj za Projekt „Hrvatska: Ususret održivom, pravednom i učinkovitom obrazovanju“ predlaže se radi podrške Republici Hrvatskoj u poboljšanju pravičnosti u obrazovanju uvođenjem modela cjelodnevne nastave i povećanju institucionalne sposobnost Ministarstva znanosti i obrazovanja za provedbu obrazovnih reformi.

Projekt obuhvaća 3 komponente:

1. Više sati za više učenja,

2. Dizajn i eksperimentalna provedba infrastrukturnih rješenja za cjelodnevnu nastavu i

3. Jačanje kapaciteta Ministarstva znanosti i obrazovanja za provedbu reformi.

Ukupna vrijednost predloženog zajma je 25 milijuna eura.

Prvom komponentom poticati će se optimalno korištenje proširenog nastavnog vremena usklađenog s kurikularnom reformom pritom pomažući hrvatskom školskom sustavu da poboljša kvalitetu nastavnih praksi u učionici kroz osposobljavanje, promatranje u učionici te formativno i sumativno vrednovanje.

Drugom komponentom financirat će se priprema infrastrukture osnovnih škola koje će provoditi eksperimentalni program cjelodnevne nastave.

Treća komponenta ojačat će kapacitete Ministarstva znanosti i obrazovanja i pružiti izravnu potporu ključnim aspektima provedbe reforme, poput uspostave reformske jedinice u Ministarstvu, upravljanje projektima, praćenje i evaluacija i komunikacija. U središtu aktivnosti ove komponente svakako je tehnička pomoć i izgradnja kapaciteta kojima je cilj ojačati hrvatske institucije odgovorne za vođenje dizajna i provedbe reforme modela cjelodnevne nastave.

Ovom odlukom prihvaća se tekst Nacrta ugovora o zajmu između Republike Hrvatske i Međunarodne banke za obnovu i razvoj za Projekt „Hrvatska: ususret održivom, pravednom i učinkovitom obrazovanju“, koji je sastavni dio ove odluke, kao osnova za vođenje pregovora.

Ujedno se određuje sastav izaslanstva Republike Hrvatske za vođenje pregovora uz odredbu o troškovima te se ovlašćuje voditelj izaslanstva da potpiše zapisnik s pregovora i ostalu potrebnu dokumentaciju.

Ovlašćuje se potpredsjednik Vlade Republike Hrvatske i ministar financija na potpisivanje Ugovora o zajmu između Republike Hrvatske i Međunarodne banke za obnovu i razvoj za Projekt „Hrvatska: Ususret održivom, pravednom i učinkovitom obrazovanju“

Izvršenje Ugovora o zajmu zahtijevat će osiguranje financijskih sredstava u državnom proračunu do 2032. godine za plaćanje glavnice, kamata i naknada.

Ugovor o zajmu između Republike Hrvatske i Međunarodne banke za obnovu i razvoj za Projekt „Hrvatska: Ususret održivom, pravednom i učinkovitom obrazovanju“ ne zahtijeva donošenje novih ili izmjenu postojećih zakona, ali podliježe potvrđivanju prema članku 18. Zakona o sklapanju i izvršavanju međunarodnih ugovora.